Nicolai Wammen (S), 2003-11-19:
Jeg må konstatere, at statsministeren overhovedet ikke svarede på spørgsmålet om, hvorvidt Venstre er parat til at tage denne sag op med Dansk Folkeparti og Det Konservative Folkeparti.
Hr. Eyvind Vesselbo, fremtrædende medlem af Venstres folketingsgruppe, har så sent som i dagens aviser været ude med den tanke.
Jeg vil bare høre, om han udtaler sig på Venstres vegne og på regeringens vegne.
Ellers må statsministeren jo sætte tingene på plads.
Jeg var meget glad for at se den åbning, der var fra hr. Eyvind Vesselbos side, for den gav da håb om, at regeringen også på det her område kunne se, at man havde begået en fejl.
Regeringen har jo med statsministeren i spidsen dagen igennem sagt: Det, vi lover før valget, holder vi efter valget.
De løfter, vi giver befolkningen, står vi ved.
Der blev givet et løfte den 28. maj i Finansudvalget til den her uddannelse, som statsministeren og regeringen er løbet fra.
Er statsministeren parat til at arbejde for det?
Eller er det bare tom snak, som vil forsvinde i intetheden, ligesom man kan frygte, det vil ske med KaosPiloterne, efter at regeringen har trukket tæppet væk under dem?
Jeg må konstatere, at statsministeren nægter at forholde sig til det, jeg helt konkret har spurgt hr. Eyvind Vesselbo om, og det må jeg så tage som et udtryk for, at statsministeren ikke deler hr. Eyvind Vesselbos synspunkt om, at man bør prøve at finde en løsning på det her. Jeg kan ikke forstå det anderledes, så medmindre statsministeren i sit svar korrigerer den opfattelse, så er det jo det, der må stå tilbage.
Det beklager jeg meget.
Jeg havde håbet, at statsministeren i dag ville have erkendt, at det her var en fejl, og at man havde lyttet meget til den hårde, men også konstruktive kritik, der er kommet fra både erhvervsliv, kulturliv, uddannelsesliv, fra Venstrefolk i Århus og fra andre gode kræfter.
Det ønsker man ikke, kan jeg forstå.
Men statsministeren svarede ikke på fru Louise Freverts spørgsmål om, hvorvidt det tilsagn, der blev givet den 28. maj i Finansudvalget, var med henblik på permanentgørelse.
Det forstår jeg godt, for det var lige præcis det, det var.
Og jeg vil gerne bede statsministeren om at bekræfte, at statsministerens egen undervisningsminister den 28. maj bad om en permanentgørelse af uddannelsen.
Det er det, man er rendt fra her i november, og man har i dag vist, at der ikke er nogen vilje til at lave om på det løftebrud.
Jeg kan forstå, at statsministeren har valgt blot at læse op af den tekst, der var i finanslovaftalen, men slet ikke forholder sig til spørgsmålet: Hvordan kan det være, at regeringens egen undervisningsminister i maj måned i Finansudvalget siger, at det her skal fortsætte, det her er godt, og at man så få måneder senere i finanslovdiskussionen som en tyv om natten går ind fuldstændig og ændrer den beslutning?
Er der én eneste saglig grund til det?
Kan vi ikke bare høre én saglig grund til, at regeringen på den måde har lavet en kæmpe kovending?
For indtil nu har det været umuligt at få nogen, der har forstand på det her, til at se den saglige grund.
Så kunne statsministeren ikke i dag efter at have haft god tid til at tænke over sagen give os
bare én eneste saglig grund til at fjerne tilskuddet til KaosPiloterne
, selv om man den 28. maj gjorde det stik modsatte i et enigt Finansudvalg på opfordring fra statsministerens egen undervisningsminister og partifælle?